section_heading: Vojna karijera
paragraph_text: U travnju 1898. Rebeur-Paschwitz je imenovan vojnim atašeom u Tokiju, nakon čega istu dužnost obnaša u njemačkom veleposlanstvu u Washingtonu. U rujnu 1904. postaje zapovjednikom lake krstarice SMS Arcona, dok je u studenom iduće 1905. godine premješten na službu u ministarstvo mornarice u sklopu koje je bio pomoćnikom cara Wilhelma II. U travnja 1907. unaprijeđen je u čin kapetana, dok od listopada 1909. zapovijeda bojnim brodom SMS Elsass zamijenivši na tom mjestu Reinharda Scheera. Navedenim bojnim brodom zapovijedao je do rujna 1911. godine. U ožujku 1912. promaknut je u čin kontraadmirala, nakon čega je preuzeo novoustrojenu eskadru bojnih krstaša s kojom je od 11. svibnja do 29. lipnja 1912. bio u posjetu Sjedinjenim Američkim Državama u sklopu kojeg posjeta ga je primio i predsjednik William Taft.